Beurtkrag lei tot wateronderbrekings in Nelson MandelabaaiArgieffoto (Foto: dechatorn, Pixabay) Die Nelson Mandelabaai-munisipaliteit het inwoners Woensdag gemaan om water spaarsamig te verbruik, omdat beurtkrag probleme met waterpompe veroorsaak. Mthubanzi Mniki, woordvoerder vir die munisipaliteit, het gesê daar is verskeie onderbrekings by verskeie waterbehandelingsaanlegte en groot pompstasies weens beurtkrag. Mniki het verduidelik die verlengde fase 4-beurtkragperiodes maak dit onmoontlik om voldoende voorraad op te bou, omdat daar eenvoudig nie genoeg pompure in die dag beskikbaar is nie. “Die kwessie word vererger deur twee afsonderlike meganiese foute op die voorraadstelsel, maar die spanne is besig met herstelwerk.” Die munisipaliteit versoek alle verbruikers, insluitend ondernemings en inwoners, om verbruik drasties te verminder om seker te maak dat gebiede nie wateronderbrekings beleef nie.